۱۴۴۶-۹-۲۰ تاریخ نشر شوی خبرونه تورخم د تورخم اړوند سیمو پر ۴۰۰ بېځایه شویو کورنیو ۲ میلیونه افغانۍ نغدی مرسته ووېشل شوه! د #افغانی_سرې_میاشتې له لوری د نړیوال فدراسیون په مالی همکارۍ د #ننګرهار ولایت د مومند درې ولسوالۍ تورخم فرضی کرښې اړوند سیمو له ۴۰۰ بېځایه شویو کورنیو سره په ټولیز ډول دوه میلیونه (۲،۰۰۰،۰۰۰) افغانۍ نغدی مرسته ترسره شوه، چې هرې کورنۍ ته ۵،۰۰۰ افغانۍ ورکړل شوې. مرکزی ریاست د #افغانی_سرې_میاشتې سرپرست سکرتر جنرال ددې خیریه ملی ټولنې له کاری شریکانو سره وکتل! نن پنجشنبه د رمضان میاشتې پر ۲۰مه، د افغانی سرې میاشتې سرپرست سکرتر جنرال ښاغلی مولوی روح الله عبدالسلام او د نوموړی مرستیالانو د افغانی سرې میاشتې له یو شمېر کاری شریکانو ( نړیوال فدراسیون، قطر، ترکیې، ډنمارک او ناروې ملی ټولنو) سره له ګاونډیو هېوادونو راستنېدونکو کډوالو ته د روغتیایی خدماتو وړاندې کولو ترڅنګ د خوراکی او غیرې خوراکی توکو د برابرولو په موخه ناسته وکړه. ناسته کې د افغانی سرې میاشتې سرپرست سکرتر جنرال په خپلو څرګندونو کې د کاری شریکانو د غوره همغږۍ، اغېزمنو او اوږد مهاله همکاریو څخه مننه وکړه او له افغانی سرې میاشتې سره یې د ناچاره او بې وسه وګړو د لاسنیوی برخه کې د دوی مرستې مهمې وبللې. دا راز نوموړی له کاری شریکانو څخه افغانستان ته د راستنېدونکو کډوالو کورنیو له رارسېدو سره سم هغوی ته د پخو خوړو، د څښاک لپاره د اوبو برابرولو، خپلو سیمو ته د لېږد، سرپناه چمتو کولو او راتلونکی کې د هغوی د ځان بسیاینې په موخه د ځینو مهمو پروګرامونو برابرولو غوښتنه وکړه. ورپسې کاری شریکانو په خپلو څرګندونو کې د ګډو فعالیتونو او خدماتو په ترسرکولو کې همغږی او همکاری اغېزمنه وګڼله او په بېلابېلو برخو کې یې د همکاریو او ملاتړ ژمنې وکړې. مرکزی ریاست د ګرځنده روغتیایی ټیمونو لپاره د ٢ عراده موټرو د کرایې کولو په پار د داوطلبۍ ناسته وشوه! نن پنجشنبه د رمضان میاشتې پر ٢٠ مه، د #افغانی_سرې_میاشتې له لوری د دې خیریه ملی ټولنې په مرکزی دفتر کې په #کندهار او #غور ولایتونو کې د روغتیایی خدمتونو د ریاست اړوند ګرځنده روغتیایی ټیمونو لپاره د ٢ عراده موټرو د کرایه کولو په پار د داوطلبۍ غونډه ترسره شوه. یاده ناسته کې ۶ سوداګریزو، لوژستیکی او ترانسپورتی شرکتونو ګډون درلود، چې د نظارت او ارزونې د ټیم له لوری د اسنادو تر ارزونې او کره کتنې وروسته به یې قرارداد پر شرایطو برابر ګټونکی شرکت ته ورکړل شی. ارزګان #ارزګان ولایت کې پر سېلاب ځپلو کورنیو پنځه سوه زره افغانۍ نغدی مرسته ووېشل شوه! نن پنجشنبه د رمضان د میاشتې پر ۲۰مه، د #افغانی_سرې_میاشتې له لوری د نړیوال فدراسیون په مالی همکارۍ د ارزګان ولایت په مرکز ترینکوټ کې له ۱۰۰ سېلاب ځپلو کورنیو سره په ټولیزه توګه پنځه سوه زره (۵۰۰،۰۰۰) افغانۍ نغدی مرسته ترسره شوه، چې هرې کورنۍ ته ۵،۰۰۰ افغانۍ ورکړل شوې. کابل #کابل کې پر زیانمنې شوې کورنۍ د غیر خوراکی توکو مرسته ووېشل شوه! نن پنجشنبه د رمضان د میاشتې پر ٢٠ مه، د #افغانی_سرې_میاشتې له لوری د کابل ولایت فرزې ولسوالۍ د بوستان کلی کې له هغې زیانمنې شوې کورنۍ سره ۵ قلمه د غیر خوراکی توکو مرسته ترسره شوه چې د کور د چت لوېدو له امله یې د کورنۍ یو غړی ژوند له لاسه ورکړی وه او بل تن ټپی شوی وه. په مرسته کې ۱ باب خېمه، دوه تختې ترپالونه، ۶ کمپلې، یو سیټ د پخلنځی توکی او ۴ د اوبو بوشکې یادې کورنۍ ته ورکړل شوې. تخار #تخار ولایت کې څه کم ١٢٤٨٠ تنه ناروغانو ته روغتیایی خدمات! د ‎#افغانی_سرې_میاشتې روغتیاپالانو د تخار ولایت په بېلابېلو سیمو کې د تېرو ۳۰ ورځو په ترڅ کې ٢٢٠١ تنو ته د کتنې ترڅنګ د اړتیا وړ درمل ورکړی؛ د ٦٨ تنو ټپیانو پانسمان، ١٩٢٤ مېرمنو او ماشومانو ته د بیلا بیلو ناروغیو د مخنیوی په برخه کې د واکسینونو تطبیق، ٦٧٦٥ کسانو ته د روغتیا ساتنې په تړاو اړینې مشورې، ٣٤٧ مېرمنو ته د زیږون په برخه کې خدمات، ٩٥٠ خوارځواکو ماشومانو ته د خوارځواکۍ اړوند خوراکی توکی او ٢٢١ تنو مېرمنو ته یې د کورنی تنظیم د چمتووالی په برخه کې لازمې مشورې هم ورکړې دی. کابل #کابل ولایت کې څه باندې ٣٢٣٢ تنه زده کونکو ته ښوونیز خدمات! د ‎#افغانی_سرې_میاشتې اړوند د کابل ولایت ښوونیزو مرکزونو کې د تېرو ۳ میاشتو په ترڅ کې ٣٢٣٢ زده کوونکو ته د اسلامی ښوونې، سیرت النبی، لیک لوست، ریاضی، انګلیسی او کمپیوټر برخو کې د زده کړو زمینه برابره شوې. یاده موده کې ٦٩٣ تنه زده کونکی د زده کړو له بشپړولو وروسته فارغ او پاتې ٢٥٣٩ تنه لا هم په زده کړو بوخت دی.